*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Δεκεμβρίου 1989

σχετικά με την καθιέρωση του κοινοτικού πλαισίου στήριξης για τις κοινοτικές διαρθρωτικές παρεμβάσεις στις περιοχές Groningue /Νοτιοανατολική Drenthe στο Βασίλειο των Κάτω Χωρών, τις οποίες αφορά ο στόχος αριθ. 2

(Το κείμενο στην ολλανδική γλώσσα είναι το μόνο αυθεντικό)

(90/302/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων (1), και ιδίως το άρθρο 9 παράγραφος 9,

Εκτιμώντας:

ότι, σύμφωνα με το άρθρο 9 παράγραφος 9 του κανονισμού (ΕΟΚ) αριθ. 2052/88, η Επιτροπή καθιερώνει, βάσει των σχεδίων περιφερειακής και κοινωνικής μετατροπής που υποβάλουν τα κράτη μέλη, στο πλαίσιο της εταιρικής σχέσης και σε συμφωνία με το ενδιαφερόμενο κράτος μέλος, κοινοτικά πλαίσια στήριξης για τις κοινοτικές διαρθρωτικές παρεμβάσεις·

ότι, σύμφωνα με τη δεύτερη παράγραφο της ίδιας διάταξης, τα κοινοτικά πλαίσια στήριξης περιλαμβάνουν, ιδίως, τους άξονες προτεραιότητας, τις μορφές παρέμβασης, το ενδεικτικό σχέδιο χρηματοδότησης στο οποίο καθορίζεται το ύψος των παρεμβάσεων και οι πηγές τους, καθώς και η διάρκεια των παρεμβάσεων αυτών·

ότι ο κανονισμός (ΕΟΚ) αριθ. 4253/88 του Συμβουλίου (2), της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) αριθ. 2052/88, όσον αφορά το συντονισμό των παρεμβάσεων των διαφόρων διαρθρωτικών μέσων μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών μέσων, ορίζει στον τίτλο ΙΙΙ άρθρο 8 και επόμενα, τους όρους για την προετοιμασία και την εφαρμογή των κοινοτικών πλαισίων στήριξης·

ότι η κυβέρνηση του Βασιλείου των Κάτω Χωρών υπέβαλε στην Επιτροπή στις 5 Ιουνίου 1989, το σχέδιο περιφερειακής και κοινωνικής μετατροπής που αναφέρεται στο άρθρο 9 παράγραφος 8 του κανονισμού (ΕΟΚ) αριθ. 2052/88 σχετικά με τις περιοχές Groningue/Νοτιοανατολική Drenthe στο Βασίλειο των Κάτω Χωρών που είναι επιλέξιμες, δυνάμει του στόχου αριθ. 2, όπως αποφάσισε η Επιτροπή με την απόφαση 89/288/ΕΟΚ (3), σύμφωνα με το άρθρο 9 παράγραφοι 2 και 3 του εν λόγω κανονισμού·

ότι το σχέδιο που υπέβαλε το κράτος μέλος περιλαμβάνει περιγραφή των αξόνων που έχουν προτεραιότητα και επελέγησαν, καθώς και ενδείξεις σχετικά με τις συνδρομές του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), της Ευρωπαϊκής Τράπεζας Επενδύσεων (ΕΤΕ) και των άλλων χρηματοδοτικών μέσων, που προβλέπονται για την υλοποίηση του σχεδίου·

ότι το κοινοτικό πλαίσιο στήριξης καταρτίστηκε σε συμφωνία με το ενδιαφερόμενο κράτος μέλος στα πλαίσια της εταιρικής σχέσης που ορίζεται στο άρθρο 4 του κανονισμού (ΕΟΚ) αριθ. 2052/88·

ότι η ΕΤΕ έχει επίσης λάβει μέρος στην προπαρασκευή των κοινοτικών πλαισίων στήριξης σύμφωνα με το άρθρο 8 του κανονισμού (ΕΟΚ) αριθ. 4253/88· ότι έχει δηλώσει ετοιμότητα για τη συνδρομή της στην εφαρμογή του πλαισίου αυτού, με βάση τα προγραμματιζόμενα δανειακά ποσά που αναφέρονται στην παρούσα απόφαση και σύμφωνα με τις καταστατικές διατάξεις που τη διέπουν ·

ότι η Επιτροπή προτίθεται να εξετάσει τη δυνατότητα δανειοδότησης και από άλλα κοινοτικά δανειοδοτικά μέσα για τη χρηματοδότηση αυτού του πλαισίου σύμφωνα με τις συγκεκριμένες διατάξεις που ισχύουν γι' αυτά·

ότι η παρούσα απόφαση είναι σύμφωνη με τη γνώμη της Συμβουλευτικής Επιτροπής για την Ανάπτυξη και την Ανασυγκρότηση των Περιφερειών και της Επιτροπής του Ευρωπαϊκού Κοινωνικού Ταμείου·

ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88, η παρούσα απόφαση αποστέλλεται ως δήλωση προθέσεων στο κράτος μέλος·

ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, οι δεσμεύσεις από τον προϋπολογισμό που αφορούν τη συνεισφορά των διαρθρωτικών ταμείων στη χρηματοδότηση των παρεμβάσεων που καλύπτονται από το κοινοτικό πλαίσιο στήριξης θα οδηγήσουν σε μεταγενέστερες αποφάσεις της Επιτροπής για την έγκριση των σχετικών ενεργειών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το κοινοτικό πλαίσιο στήριξης για τις κοινοτικές διαρθρωτικές παρεμβάσεις στις περιοχές Groningue/Νοτιοανατολική Drenthe, τις οποίες αφορά ο στόχος αριθ. 2 για την περίοδο από 1ης Ιανουαρίου 1989 μέχρι 31 Δεκεμβρίου 1991.

Η Επιτροπή δηλώνει την πρόθεσή της να συμβάλει στην υλοποίηση του παρόντος κοινοτικού πλαισίου στήριξης σύμφωνα με τις λεπτομερείς διατάξεις που παριέχει καθώς και με τους κανόνες και τις κατευθυντήριες γραμμές των διαρθρωτικών ταμείων και των άλλων υπαρχόντων χρηματοδοτικών μέσων.

Άρθρο 2

Το κοινοτικό πλαίσιο στήριξης περιλαμβάνουν τα ακόλουθα κύρια στοιχεία:

α) κύριοι άξονες που έχουν προτεραιότητα και επελέγησαν για κοινή δράση:

- επέκταση του βιομηχανικού τομέα και των υπηρεσιών,

- ανάπτυξη του τουριστικού δυναμικού,

- βελτίωση των εγκαταστάσεων των επιχειρήσεων,

- αύξηση των διασυνοριακών δραστηριοτήτων·

β) επισκόπηση των μορφών παρέμβασης που πρέπει να εφαρμοστούν, κατά κύριο λόγο, υπό μορφή λειτουργικών προγραμμάτων·

γ) ενδεικτικό σχέδιο χρηματοδότησης, σε σταθερές τιμές 1989, το οποίο καθορίζει το συνολικό ποσό των δαπανών για τους άξονες προτεραιότητας που έχουν επιλεγεί για κοινή δράση από την Κοινότητα και το ενδιαφερόμενο κράτος μέλος δηλαδή 180,42 εκατομμύρια Ecu για το σύνολο της περιόδου, καθώς και τις χρηματοδοτικές παρεμβάσεις από τον κοινοτικό προϋπολογισμό κατανεμημένο ως εξής:

(σε εκατομμύρια Ecu)

1.2 // // // ΕΤΠΑ // 30,94 // ΕΚΤ // 17,16 // // // Σύνολο διαρθρωτικών ταμείων

// 48,10 // Άλλα μέσα επιδότησης // - // // // Σύνολο επιδότησης

// 48,10 // //

Οι προβλεπόμενες εθνικές ανάγκες για χρηματοδοτική παρέμβαση, δηλαδή περίπου 85,99 εκατομμύρια Ecu για το δημόσιο τομέα και 46,33 εκατομμύρια Ecu για τον ιδιωτικό τομέα, μπορούν να καλυφθούν μερικώς υπό τη μορφή δανείων που προέρχονται από την Ευρωπαϊκή Τράπεζα Επενδύσεων και άλλα χρηματοδοτικά μέσα.

Άρθρο 3

Η παρούσα δήλωση πρόθεσης απευθύνεται στο Βασίλειο των Κάτω Χωρών.

Βρυξέλλες, 20 Δεκεμβρίου 1989.

Για την Επιτροπή

Bruce MILLAN

Μέλος της Επιτροπής

(1) ΕΕ αριθ. L 185 της 15. 7. 1988, σ. 9.

(2) ΕΕ αριθ. L 374 της 31. 12. 1988, σ. 1.

(3) ΕΕ αριθ. L 112 της 25. 4. 1989, σ. 19.